Frankrigs ændring af forpligtelse til offentlig tjeneste for så vidt angår ruteflyvning i Frankrig

(2002/C 175/09)

(EØS-relevant tekst)

1. Frankrig har besluttet at revidere forpligtelsen til offentlig tjeneste vedrørende ruteflyvning mellem Rodez (Marcillac) og Paris (Orly), som blev offentliggjort i De Europæiske Fællesskabers Tidende C 62 af 9. marts 2002 i henhold til artikel 4, stk. 1, litra a), i Rådets forordning (EØF) nr. 2408/92 af 23. juli 1992 om EF-luftfartsselskabers adgang til luftruter inden for Fællesskabet.

2. Forpligtelsen til offentlig tjeneste omfatter følgende:

Mindste antal beflyvninger

Ruten beflyves som minimum med:

- tre returflyvninger om morgenen, midt på dagen og om aftenen, med undtagelse af ferie- og helligdage, fra mandag til og med fredag året rundt. I højst otte uger om året og navnlig fra medio juli til primo september kræves der kun to daglige returflyvninger

- en returflyvning lørdag morgen

- to returflyvninger søndag eftermiddag og aften. I ovennævnte periode med nedsat beflyvningshyppighed kan flyvningen om eftermiddagen indstilles

- en returflyvning på ferie- og helligdage bortset fra særlige tilfælde efter godkendelse af Syndicat mixte de l'aménagement et de l'exploitation de l'aéroport Rodez/Marcillac.

Ruten skal beflyves uden mellemlandinger mellem Rodez (Marcillac) og Paris (Orly).

Flytype og kapacitet

Flyvningerne skal foretages med et trykreguleret fly med jetmotorer og en kapacitet på mindst halvtreds pladser.

Fartplan

Bortset fra ovennævnte periode med nedsat beflyvningshyppighed skal fartplanen på hverdage gøre det muligt for forretningsrejsende at foretage en returflyvning samme dag med mindst otte timer på bestemmelsesstedet, både i Paris og i Rodez.

Fartplanen skal gøre det lettere for transitpassagerer i Paris (Orly) at opnå forbindelse til europæiske og internationale flyafgange.

Der gøres opmærksom på, at visse ankomst- og afgangstidspunkter i øjeblikket er forbeholdt Orly-lufthavnen til den ordinære forbindelse mellem Paris og Rodez (Marcillac) i henhold til bestemmelserne i artikel 9 i Rådets forordning (EØF) nr. 95/93 om fælles regler for tildeling af ankomst- og afgangstidspunkter i Fællesskabets lufthavne. Luftfartsselskaber, der er interesseret i at beflyve ruten, kan indhente nærmere oplysninger om de forbeholdte ankomst- og afgangstidspunkter hos koordinatoren for lufthavnene i Paris.

Administration af flyvningerne

Flyvningerne administreres ved hjælp af mindst ét edb-reservationssystem.

Prisudviklingen vil være begrænset til at følge et BNP-baseret prisindeks eksklusive skatter og afgifter - med undtagelse af en betydelig stigning i dollarbaserede referenceparametre, brændstofpriser, forsikringspræmier eller anden væsentlig ændring af de økonomiske vilkår, som transportøren kan dokumentere over en periode, som overstiger tre måneder.

Driftens kontinuitet

Antallet af annullerede flyvninger, som direkte skyldes luftfartsselskabet, må ikke overstige 3 % af de planlagte flyvninger pr. IATA-sæson, undtagen i tilfælde af force majeure. Luftfartsselskabet kan kun afbryde flyvningerne med et varsel på mindst seks måneder.

EF-luftfartsselskaberne gøres opmærksom på, at manglende opfyldelse af forpligtelserne til offentlig tjeneste kan medføre administrative og/eller retslige sanktioner.

3. Disse forpligtelser til offentlig tjeneste erstatter, med virkning fra datoen for offentliggørelse af disse, forpligtelsen til offentlig tjeneste vedrørende ruteflyvning mellem Rodez (Marcillac) og Paris (Orly), som blev offentliggjort i De Europæiske Fællesskabers Tidende C 62 af 9. marts 2002.